浯溪
作者：呂本中
朝代：宋

paragraphs: 五月行人汗如雨，意緒昏昏雜塵土。
浯溪一見中興碑，便有清風濯煩暑。
中興之業誠艱難，敢作漢武周宣看。
紛然大歷上元間，文恬武嬉主則孱。
但知追咎一祿山，袖手不作如旁觀。
天亦未使庸夫干，故生李郭在人間。
一時節士張許顔，其誰不知唐已安。
道州落筆風雨寒，魯公大書鎮百蠻。
訶叱水怪摧神姦，有臣若此亡所歎。
而不能使君心還，我來轉嶺逾千盤。
對此凜然清肺肝，想見羣小遭譏彈。
爾曹何心猶誕謾，至今怒髪常衝冠。